कानपुर में अगर कुरकुरी पापड़ी वाला स्वादिष्ठ समोसा मिलता है तो पंजाब में पनीर वाले समोसों की धूम रहती है. अगर मौजूदा समय में दिल्ली को समोसों की राजधानी कहें तो शायद ही कोई इस का विरोध करे. दिल्ली में सैकड़ों किस्म के स्वादिष्ठ समोसे मिलते हैं, जबकि कोलकाता और बंगाल के किसी भी शहर में बंगाली ‘लबंग लतिका’ बहुत पसंद करते हैं, जोकि मावा भरा हुआ समोसा होता है. जहां तक कल्पनाशील प्रयोगों की बात है तो दिल्ली के एक रेस्तरां में 20 किस्म के समोसे मिलते हैं, जिन में एक चौकलेट भरा समोसा भी होता है.